CELEX: 32014R0635
Language: ro
Date: 2014-04-13 00:00:00
Title: Regulamentul de punere în aplicare (UE) nr. 635/2014 al Comisiei din 13 iunie 2014 de deschidere a unui contingent tarifar pentru importul de zahăr industrial până la sfârșitul anului de comercializare 2016/2017

14.6.2014   
            
            
               RO
            
            
               Jurnalul Oficial al Uniunii Europene
            
            
               L 175/14
            
         REGULAMENTUL DE PUNERE ÎN APLICARE (UE) NR. 635/2014 AL COMISIEI
   din 13 iunie 2014
   de deschidere a unui contingent tarifar pentru importul de zahăr industrial până la sfârșitul anului de comercializare 2016/2017
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 193,
   întrucât:
   
               (1)
            
            
               Articolul 139 alineatul (1) litera (a) din Regulamentul (UE) nr. 1308/2013 prevede că produsele menționate la articolul 140 alineatul (2) din respectivul regulament pot fi fabricate utilizând zahăr produs în surplus față de cotele menționate la articolul 136 din respectivul regulament. Cu toate acestea, produsele în cauză pot fi de asemenea fabricate utilizând zahăr importat în Uniune. În scopul de a garanta aprovizionarea necesară pentru această producție, este oportun să se suspende taxele la import pentru anumite cantități de zahăr industrial.
            
         
               (2)
            
            
               Experiența din ultimii ani de comercializare arată că suspendarea taxelor la import pentru o cantitate de 400 000 de tone de zahăr pe an de comercializare destinat producției de produse menționate la articolul 140 alineatul (2) din Regulamentul (UE) nr. 1308/2013 a fost suficientă pentru a garanta aprovizionarea necesară pentru fabricarea produselor respective în Uniune în cursul anului de comercializare în cauză.
            
         
               (3)
            
            
               Pentru a oferi părților interesate certitudinea că aprovizionarea necesară pentru fabricarea produselor menționate la articolul 140 alineatul (2) din Regulamentul (UE) nr. 1308/2013 va fi în permanență disponibilă în fiecare an de comercializare până la sfârșitul regimului cotelor, este necesar să se prevadă suspendarea taxelor la import pentru o anumită cantitate de zahăr pentru fiecare dintre următorii trei ani de comercializare, din 2014/2015 până în 2016/2017.
            
         
               (4)
            
            
               În plus, articolul 11 din Regulamentul (CE) nr. 891/2009 al Comisiei (2) prevede gestionarea contingentului tarifar pentru zahărul industrial de import cu numărul de ordine 09.4390.
            
         
               (5)
            
            
               Prin urmare, este necesar să se determine cantitatea de zahăr industrial pentru care nu ar trebui aplicate taxe la import pentru anii de comercializare cuprinși între 2014/2015 și 2016/2017.
            
         
               (6)
            
            
               Măsurile prevăzute în prezentul regulament sunt conforme cu avizul Comitetului de gestionare a organizării comune a piețelor agricole,
            
         ADOPTĂ PREZENTUL REGULAMENT:
   Articolul 1
   Taxele la import pentru zahărul industrial încadrat la codul NC 1701 și având numărul de ordine 09.4390 se suspendă pentru o cantitate de 400 000 de tone pentru fiecare dintre cei trei ani de comercializare cuprinși între 1 octombrie 2014 și 30 septembrie 2017.
   Articolul 2
   Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
   Se aplică de la 1 octombrie 2014 până la 30 septembrie 2017.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 13 iunie 2014.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 347, 20.12.2013, p. 671.
   
      (2)  Regulamentul (CE) nr. 891/2009 al Comisiei din 25 septembrie 2009 privind deschiderea și gestionarea anumitor contingente tarifare comunitare în sectorul zahărului (JO L 254, 26.9.2009, p. 82).